OBH 4315/2002
Az állampolgári jogok országgyűlési biztosának jelentése
Előadó: dr. Kiss László                                                                                             
									  
	Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján helyszíni vizsgálatot rendeltem el a Győr-Moson-Sopron megyei Rendőr-főkapitányság kezelésében lévő rendőrségi fogdákban, a fogvatartottakat is megillető legmagasabb szintű testi és lelki egészséghez való jog (Alk. 70/D. (1) bek.) érvényesülése és a fogva tartási körülmények ellenőrzésére, a korábbi országgyűlési biztos 1999. decemberében tett ajánlásainak végrehajtásával kapcsolatos intézkedések áttekintésére. A vizsgálat a Soproni Rendőrkapitányság és a Győri Rendőrkapitányság fogdájára terjedt ki, 2002. szeptember 24-én, az országgyűlési biztosok Győr-Moson-Sopron megyei látogatása során.
Alkalmazott jogszabályok:
•	19/1995. (XII. 13.) BM rendelet a rendőrségi fogdák rendjéről
2. § (1) A fogvatartott
b) letéti pénzét indokolt személyes szükségleteinek kielégítésére fordíthatja,
c) előzetesen letartóztatott a hozzátartozójával és - az ügyész, a vádirat benyújtása után a bíróság jóváhagyásával - más személyekkel levelezhet, legalább havonta egy alkalommal fogadhat látogatót, és legalább havonta egy alkalommal kaphat csomagot,
(2) Az előzetesen letartóztatott levelezési és látogató fogadási joga - védőjével, továbbá a 3. § (4) bekezdésének b) pontjában felsorolt szervezetek képviselőivel való érintkezés kivételével -, valamint a csomagküldeményhez való joga a büntetőeljárás eredményessége érdekében korlátozható.
(5) A fogvatartott köteles:
a) a fogda rendjét megtartani, a kapott utasításokat teljesíteni,
b) a fogda helyiségeinek tisztán tartásában és a fogvatartottak ellátásában díjazás nélkül közreműködni,
c) a szükséges orvosi vizsgálatnak és gyógykezelésnek magát alávetni, ruházatának átvizsgálását és a birtokában nem tartható tárgyak elvételét tűrni,
d) az okozott kárt megtéríteni.
(8) A fogvatartott a fogdába történő befogadásakor jogosult anyanyelvén, vagy az általa ismert más nyelven írásban, ha indokolt, szóban megismerni
a) jogait és kötelességeit, azok gyakorlásának módját,
b) a fogda napirendjét,
c) a panasz és a kérelem előterjesztésének módját,
d) a fegyelmi vétségeket, a kiszabható fegyelmi fenyítéseket, azok időtartamát, a jogorvoslat lehetőségeit.
(9) A fogvatartott részére befogadásakor át kell adni a jogait és kötelezettségeit tartalmazó, valamint a vele szemben alkalmazható kényszerítőeszközökről szóló írásos tájékoztatót. A szóbeli tájékoztatás megtörténtéről és megértéséről, illetőleg az írásos tájékoztató átvételéről a fogvatartottat a (8) bekezdés első mondatának figyelembevételével írásban nyilatkoztatni kell.
3. § (1) A fogvatartott jogosult a 14. §-ban meghatározott feltételeknek megfelelő elhelyezésre, a folyamatos melegvíz-ellátásra, naponta zuhanyozásra, havonta egy alkalommal saját költségén a fogvatartásért felelős által biztosított fodrász igénybevételére, naponta legalább egy óra időtartamban - ellenőrzés mellett - a szabad levegőn való tartózkodásra.
(2) A fogvatartott jogosult alap- és szakorvosi ellátásra, terhes gondozásra, illetve - törvényben meghatározott feltételek fennállása esetén - terhességének megszakítására, valamint kórházi kezelésre. Az ellátás igénybevételének feltételeit a fogvatartásért felelős biztosítja.
(3) Vallás gyakorlását a fogvatartott, valamint az egyház (felekezet) erre felhatalmazással rendelkező képviselője kezdeményezheti.
(4) A fogvatartott biztonsági felügyelet mellett, ellenőrzés nélkül tarthat kapcsolatot
a) a védőjével, a fogvatartás alapjául szolgáló ügyben eljáró jogi képviselőjével,
b) az ENSZ Emberi Jogok Bizottságával, az Emberi Jogok Európai Bizottságával és Bíróságával, a kínzás és az embertelen vagy megalázó bánásmód megelőzésére alakult Bizottság tagjaival, továbbá a magyar jogszabályok által az emberi, állampolgári jogok védelmére feljogosított szervezet tagjaival.
(6) A (4) bekezdésben meghatározott kapcsolattartás gyakorisága nem korlátozható.
(7) A fogvatartott és hozzátartozója, valamint a (4) bekezdésben nem szereplő más személyek közötti kapcsolattartásra (látogató fogadása) a fogvatartást végrehajtó szerv hivatali idejében, előzetes egyeztetés szerinti időpontban, a rendőrség épületében, ellenőrzés és felügyelet mellett, alkalmanként legalább 30 perc időtartamban kerülhet sor.
4/B. § A fogvatartott közvetlenül fordulhat:
a) a fogvatartás alatt gyakorolható állampolgári jogainak a sérelme esetén az állampolgári jogok országgyűlési biztosához, illetve a nemzeti és etnikai kisebbségi jogok országgyűlési biztosához,
b) személyes adatainak kezelésével vagy a közérdekű adatok megismeréséhez fűződő jogainak gyakorlásával összefüggő jogsérelem esetén az adatvédelmi biztoshoz,
c) kérelemmel, illetve panasszal a külön jogszabályokban meghatározott nemzetközi szervezetekhez.
4/C. § (1) A fogvatartott jogorvoslati jogának az érvényesüléséről a fogda parancsnoka, illetve a fogvatartásért felelős gondoskodik.
A vizsgálat megállapításai:
	A fogdák helyszíni ellenőrzése során a következőket állapítottam meg:
	A Soproni Rendőrkapitányság fogdájában 22 fogvatartott helyezhető el. Látogatásunk időpontjában négy fő őrizetes és nyolc előzetes letartóztatott volt a fogdában. A befogadó részleg és a zárkák felszereltsége, tisztasága és általános állapota megfelelt a rendőrségi fogdák rendjéről szóló 19/1995. (XII. 13.) BM rendelet előírásainak. A befogadó egységben az orvosi vizsgálatok elvégzésére alkalmas orvosi szoba és ügyvédi beszélő van kialakítva. (A fogdában naponta van lehetőség orvosi vizsgálatra.) A beszélő megközelítése, berendezése a szabályoknak megfelelő; a fogvatartott, illetve az ügyvéd közötti kommunikáció átbeszélő ablakon keresztül biztosított. 
	A zárkák megvilágítása és szellőzése jó, de az ablakokon lévő belső rácsszerkezet nem felel meg a belügyminiszter 22/1988. számú parancsával kiadott Fogdaépítési Szabályzat előírásainak. A Szabályzat alapelvei között szerepel, hogy a fogdába beépítésre kerülő szerkezetek, felszerelési és berendezési tárgyak kialakítása olyan legyen, amely a szándékosan okozott sérülések, és egészségrontás elkövetését megnehezíti. A Szabályzat 38-43. pontjai olyan további műszaki előírásokat tartalmaznak, amelyek elsősorban a fogvatartás biztonságát szolgálják, de összhangban vannak az alapelvek között meghatározott célokkal is. Az előírások betartása az új fogdák építése során kötelező, de nem szolgál átépítés, felújítás alapjául, ha a meglévő fogdában az őrzés és a fogvatartás biztonságos. (22/1988. BM parancs 3. pont.) A jelenlegi kialakítás mellett fokozott felelősség hárul a fogdaőrökre az öngyilkossági kísérletek időben történő megakadályozása tekintetében. (A fogdában több alkalommal történt önakasztási kísérlet.)
	A kikérdezett fogvatartottak elmondása szerint a fogdaszemélyzet korrekt módon látja el a feladatát, ellenük semmilyen panasz nem merült fel. Az ellátást, a fogvatartási körülményeket nem kifogásolták. Nem volt panaszuk a levelezéssel, csomagküldéssel és a látogató fogadással kapcsolatban sem. 
	A fogdát az elöljáró parancsnokok és az ügyész rendszeresen ellenőrzik. A zárkákban ki van függesztve a házirend és a fogvatartottak jogairól, kötelességeiről szóló tájékoztató, de az országgyűlési biztosok új postacímét a fogdaparancsnok nem ismerte - erről a helyszínen tájékoztattuk. 
	A látogatás során megtekintettük a kapitányság ügyeletét. Az ügyeletes tisztek 12-24, illetve 12-48 órás rendszerben teljesítenek szolgálatot. Az ügyelet kialakítása, felszereltsége korszerű. A szolgálatban lévő ügyeletes munkáját napközben panaszfelvevő segíti. Az ügyfélfogadás körülményei kulturáltak, a látogatás során indokolatlan várakoztatással nem találkoztunk, a kapuügyeletes udvariasan és megfelelő tájékozottsággal végezte a munkáját.
	 Az ügyeletesek változatlanul sérelmezik, hogy nem kapnak ügyeleti, illetve délutáni és éjszakai pótlékot. A hivatalvezetőt tájékoztattuk a panasszal kapcsolatos korábbi vizsgálatainkról és a rendőrség vezetése, valamint a Belügyminisztérium álláspontjáról, (OBH 10543/1997, OBH 5546/1999). A rendőri szerveknél adható pótlékok körét a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény végrehajtásáról kiadott 140/1996. (VIII. 31.) Korm. rendelet szabályozza. A minisztérium nem értett egyet az ügyeleti pótlékra vonatkozó szabályok módosításával. Az országos rendőr-főkapitány - a BM közgazdasági helyettes államtitkárával egyeztetett - álláspontja szerint a pótlékrendszer az alapilletményben nem foglalt többletteljesítményt, igénybevételt ellentételezi. Az ügyeleti pótlék csak az eredeti beosztást meghaladóan teljesített egy-egy szolgálatért fizethető. Az állampolgári jogok országgyűlési biztosának általános helyettese alkotmányos joggal kapcsolatos visszásságot nem állapított meg. (OBH 7398/98.)    

	A Győri Rendőrkapitányság fogdája a megyei rendőr-főkapitányság épületében van elhelyezve, de a fogvatartottak őrzéséről a városi kapitányság gondoskodik. 	
	A Fogda és Kísérőőri Alosztály állományába tartozó fogdaőrök szolgálatukat 12-24 és 12-48 órás váltásokban látják el. Az esetenkénti túl szolgálatot szabadidővel ellentételezik. A fogda személyzetének a szolgálattal vagy a munkakörülményekkel összefüggő panasza nem volt. Az őrzéshez szükséges létszámot a jelenleg nem működő mosonmagyaróvári fogdából vezényelt rendőrökkel egészítik ki.
	A fogda befogadóképessége 57 személy (15 zárka, melynek elosztása: 9 háromszemélyes és 6 ötszemélyes). A vizsgálat idején a zárkákban 52 fogvatartott volt elhelyezve.  
	Az ellenőrzés kiterjedt a zárkákra, a fürdőre, a raktár, az ételtároló, az orvosi szoba, a sétálók, az előállítók és a fogdaőrök öltözőjének állapotára, felszereltségére. Négyszemközti kikérdezéssel tájékozódtunk a személyi állomány és a fogvatartottak esetleges panaszairól. 
	A zárkák vizsgálata során a következőket állapítottuk meg. A zárkákban 3, illetve 5 fekvőhely van. A 3 fős zárkák alapterülete 16,75 m2, az 5 fős zárkáké 26,55 m2. Az alapterület nagysága a hatályos jogszabálynak megfelelő. A zárkákban mosdókagyló és ajtóval ellátott WC van. A zárkákat a fogvatartottak takarítják. Heti egy alkalommal van ágyneműcsere. A zárkákat neonfénnyel világítják meg. A fogdában szünetmentes az áramszolgáltatás. A szellőztetés a soproni fogdához hasonlóan, belülről nyitható bukóablakokkal van megoldva, de a nyitószerkezet és a rácsok miatt az ablakokat csak meghatározott mértékben lehet kinyitni. A korlátozott szellőztetési lehetőség miatt nyáron nagy a hőség. A fogvatartottak egészségügyi ellátását rendőrorvos biztosítja, aki naponta tart rendelést.
	A zárkák ablakain belül elhelyezett rácsokat derékszögű tartók rögzítik a falakhoz. Ez az építési megoldás, a vállmagasságban lévő nyitószerkezettel együtt lehetőséget biztosít esetleges önakasztás elkövetésére. A korábbi országgyűlési biztos megállapította, hogy a fogvatartottak biztonságos elhelyezéséhez fűződő alapvető követelményeket sérti, hogy az előállítókban, a fürdőhelyiségben és a zárkákban a rácsok, ablaknyitó berendezések, és a fűtőtestek egy részének elhelyezése közvetlen lehetőséget nyújt önakasztás végrehajtására. Ajánlotta, hogy a fogdában elkövethető öngyilkosságok lehetőségének csökkentése érdekében a nyílászáró szerkezeteket alakítsák át. Az országos rendőrfőkapitány elfogadta az ajánlást, de álláspontja szerint az átépítésre - anyagi okokból - csak a felújítások, és az új fogdák építése során van lehetőség. Az országgyűlési biztos a válaszokat elfogadta. 
	A fogda zártláncú videó-rendszerrel van ellátva. A folyosón elhelyezett kamerák segítségével minden mozgás ellenőrizhető az őrparancsnoki helyiségben elhelyezett monitorokon. A zárkák időközönkénti ellenőrzését a személyzet az ajtókon lévő betekintő nyílásokon keresztül végzi.  
	A fogda befogadó egységében két előállító helyiség van. A betekintő-sávon keresztül nem tekinthető át a helyiség teljes területe, jelentős holttér van, az ablakok rácsai, elhelyezésük és magasságuk miatt itt sem alkalmasak az esetleges rendkívüli események kizárására. Az új előállító helyiséget most alakítják ki a városi rendőrkapitányság épületében. Az előállítók és a zárkák lehetővé teszik a dohányzók és nem-dohányzók elkülönítését.
	A fogvatartottak érték letéteinek kezelése a szúrópróbaszerűen megvizsgált iratok alapján szabályszerű volt.
	A fogvatartottak a főkapitányság konyhájáról, a személyi állomány részére főzött egyik menüt kapják. Munkaszüneti napokon, a fogdán kívülről rendelnek és hoznak ételt. A fogvatartottak speciális étkezési igényeinek (vallási előírások, diéta) megfelelően a konyhán leadott lista alapján állítják össze a szükséges egyéni étrendet.
	A fogvatartottak levelezésüket az előadókon keresztül akadálymentesen bonyolíthatják. Hetenként 3 kg-os csomagot küldhetnek a hozzátartozók, a látogatások engedélyezett gyakorisága - a jogszabályoknak megfelelően - havi egy alkalom. A látogatók fogadása az ügyvédi beszélő helyiségben történik.
	A fogdában folyamatos melegvíz-szolgáltatás van, mindenkinek lehetősége van a napi egyszeri zuhanyozásra. A borotválkozáshoz szükséges eszközöket a fogdai személyzet adja ki a fogvatartottaknak. A fogvatartottak naponta egy alkalommal - a sétálóudvaron - szabad levegőn tartózkodhatnak.
	A fogdában a befogadáskor írásos tájékoztatóban ismertetik a fogvatartottak kötelességeit és jogait. A napirend 8 nyelven is (román, arab, orosz, francia, angol, német, kínai, szerb) megtalálható a fogda őrparancsnoki helyiségében. Az Országos Rendőrfőkapitány által a Rendőrség Fogdaszolgálati Szabályzatáról kiadott 19/1996. sz. utasítás 6. sz. melléklete szerint a mindenkori fogvatartott anyanyelvén vagy az általa értett más nyelven készített napirendet minden zárkában el kell helyezni. A fogdában található címjegyzékben az állampolgári jogok országgyűlési biztosának korábbi postacíme szerepelt.
	A fogda általános állapota megegyezik a hasonló rendeltetésű rendőrségi létesítmények átlagos színvonalával. A Rendőrség Fogdaszolgálati Szabályzatáról kiadott 19/1996. sz. utasítás 51. pontja szerint tisztasági festést szükség szerint, de legalább évente kell végezni, ezt azonban csak zárkánként ütemezve tudják megoldani, mert a teljes kiürítésre nincs lehetőség.
	A vizsgálat megállapította, hogy a fogda személyzete a jogszabályok szerint látja el feladatát. A fogdaszemélyzet jelenléte nélkül meghallgatott fogvatartottak nyilatkozatai szerint a rendőrök segítőkészek, kérelmeiket lehetőség szerint teljesítik, panaszaikat orvosolják. A kikérdezett fogvatartottak általában csak az ellenük indított büntetőeljárást tartották megalapozatlannak, illetve az eljárás és a fogvatartás elhúzódásáról panaszkodtak. Ezzel kapcsolatban azonban megállapítottuk, hogy a főkapitányság vezetése rendszeresen figyelemmel kíséri a fogvatartás indokoltságát, a fogvatartottak ügyeiben folytatott nyomozások időszerűségét. A fogvatartottakat tájékoztattuk arról, hogy az előzetes letartóztatás elrendeléséről és időtartamáról a bíróság dönt, ezért hatáskör hiányában ezeket a panaszokat nem vizsgálhatjuk.
	Egy fogvatartott sérelmezte, hogy amikor az őrszemélyzet, vagy más személy a zárkába lép, a fogvatartottak közül kijelölt zárkafelelősnek jelentkeznie kell és jelenteni kell a zárkalétszámot. Véleménye szerint az előzetes letartóztatás nem ok arra, hogy katonai jellegű magatartási szabályokat erőszakoljanak rájuk. Elmondása szerint őt is ki akarták jelölni zárkafelelősnek, de nem vállalta. A rendőrségi fogdák rendjéről szóló 19/1995. (XII. 13.) BM rendelet és a Rendőrség Fogdaszolgálati Szabályzatáról kiadott 19/1996. sz. utasítás nem tartalmaz olyan rendelkezést, amely lehetővé tenné a fogvatartottak közötti megkülönböztetést, rangsorolást, vagy a többi fogvatartottra kiterjedő felelősség megállapítását. A fogvatartottak az általuk okozott károkért is egyénileg felelősek. Indokolatlan a jogszabályban vagy a Fogdaszolgálati Szabályzatban nem szereplő belső magatartási előírások megkövetelése is. A jogszabálysértő gyakorlat megszüntetésére felhívtuk a fogdaparancsnok figyelmét.
	Összegezve a vizsgálat tapasztalatait, megállapítható, hogy a Győr-Moson-Sopron megyei Rendőr-főkapitányság fogdáiban a jogszabályoknak megfelelő körülményeket biztosítanak a fogvatartottak részére, a fogdaőrök az előírások betartásával, emberségesen látják el feladataikat. A jelentésben összefoglalt észrevételeinkről a megyei rendőrfőkapitányt szóban tájékoztattuk. A vizsgálat alkotmányos jogokat sértő vagy veszélyeztető visszásságot nem tárt fel.
Budapest, 2002. október 30.
Takács Albert